নাম, উৎকর্ষ শর্মা। ‘‘গদর’’-এর পরিচালক অনিল শর্মার ছেলে উৎকর্ষ। ছবিতে সানি দেওল, অমরিশ পুরী, আমিষা পটেলের সঙ্গে চুটিয়ে অভিনয় করে গিয়েছিল উৎকর্ষ। তার সরল এবং সাবলীল অভিনয় তখন সকলের তারিফ কুড়িয়েছিল।
এই মুহূর্তে তার বাবা, পরিচালক অনিল শর্মা কাজ করছেন তাঁর নতুন ছবি নিয়ে। সানি দেওল, অমিতাভ বচ্চন, রজনীকান্ত, ধর্মেন্দ্র, সলমন খান এবং অক্ষয় কুমারের মতো স্টারদের সঙ্গে কাজ করার পরে অনিল এখন ব্যস্ত তাঁর ছেলে উৎকর্ষকে লঞ্চ করতে। ‘‘গদর’’-এর সেই শিশুটিই আজ তরতাজা তরুণ, এই ছবির নায়ক। ছবির নাম ‘‘জিনিয়াস’’।
আজ থেকেই সেই ছবির কাজ শুরু হয়েছে। কেন ১৪ জুলাইকেই বেছে নেওয়া হল? অনিল বলেছেন, ‘‘বহু বছর আগে আমার বাবা কে সি শর্মা আমাকে পরিচালক হিসেবে লঞ্চ করেছিলেন এই তারিখেই। আমার মেয়ে হয়েছে এই তারিখে। ফলে উৎকর্ষকে লঞ্চ করার প্রসঙ্গ যখন এল, তখন পরিবারের সকলে একবাক্য এই তারিখটির কথাই বললেন।’’ তবে পুরোদস্তুর শ্যুটিং শুরু হবে নভেম্বরে। এপ্রিলেই নিজের ট্রেনিং শেষ করেছেন উৎকর্ষ। অনিল শর্মা চান, পর্যাপ্ত সময় নিয়েই কাজ করতে।
এখানেই শেষ নয়। ছেলেকে আপাতত সংবাদমাধ্যম থেকে দূরেই রাখতে চাইছেন তিনি। কীভাবে উৎকর্ষ তার লুক পাল্টেছে, কেমন পেশি তৈরি করেছে, সে সবই আপাতত মিডিয়া থেকে আড়াল করতে চাইছেন অনিল। উৎকর্ষের যেটুকু ছবি পাওয়া গিয়েছে, তা নীচে দেওয়া রইল।